আদনান সেলসুক মিজরাক্লি

আদনান সেলসুক মিজরাক্লি (জন্ম সিভেরেক, ১৯৬৩) হলেন পিপলস ডেমোক্রেটিক পার্টির (এইচডিপি) একজন কুর্দি রাজনীতিবিদ এবং তুরস্কের গ্র্যান্ড ন্যাশনাল অ্যাসেম্বলির প্রাক্তন সদস্য ও দিয়ারবাকিরের মেয়র।

 প্রাথমিক জীবন ও শিক্ষা 
মিজরাক্লির তিন বছর বয়সে তাঁর বাবার কাজের কারণে তাঁর পরিবার এস্কিসেহিরে চলে আসে। তিনি এস্কিসেহিরের প্রাথমিক ও মাধ্যমিক বিদ্যালয়ে পড়াশোনা করেন। মেডিসিন অনুষদে পড়াশোনা শেষ করার পর, তিনি ১৯৯১ সালে দিয়ারবাকিরে একজন চিকিৎসক হিসেবে কাজ শুরু করেন। তিনি একজন শল্য চিকিৎসক হিসেবে কাজ করতেন এবং মেডিকেল চেম্বারে জড়িত ছিলেন। তিনি ২০০০ সাল থেকে ডেমোক্রেটিক সোসাইটি কংগ্রেসে (ডিটিকে) সক্রিয় ছিলেন। ডিটিকেতে জড়িত থাকার কারণে, ২০১৭ সালে তাঁকে ২ মাসের জন্য গ্রেপ্তার করে রাখা হয়েছিল।

২০১৮ সালের ২৪ জুনের সাধারণ নির্বাচনে তিনি দিয়ারবাকিরের এমপি হিসেবে নির্বাচিত হন। ২০১৯ সালের ৩১ মার্চের পৌর নির্বাচনে তিনি ৬২.৯৩% ভোট পেয়ে দিয়ারবাকিরের মেয়র নির্বাচিত হন। দিয়ারবাকির পৌরসভায় একটি বিলাসবহুল স্যুট জন সাধারণের উদ্দেশ্যে নিবেদন করার মধ্য দিয়ে তিনি বিরোধীদের মধ্যে সুপরিচিত হয়ে ওঠেন। তিনি ক্ষমতায় আসার আগে এটি নির্মিত হয়েছিল। রাজনৈতিক চাপের কারণে, ২০১৯ সালের ১৯শে আগস্ট তারিখে তাঁকে দিয়ারবাকিরের মেয়র পদ থেকে বরখাস্ত করা হয়। এই সিদ্ধান্তের বিরুদ্ধে দিয়ারবাকিরের জনগণ কয়েক সপ্তাহ ধরে প্রতিবাদ জানিয়েছিল।

 আইনি বিচার 
২০১৯ সালের ২১ অক্টোবর তারিখে মিজরাক্লিকে আটক করা হয়েছিল এবং তাঁর বিরুদ্ধে সন্ত্রাসী সংগঠনের সদস্য হওয়ার অভিযোগ আনা হয়েছিল। ২০২০ সালের ফেব্রুয়ারিতে দ্বিতীয়বারের বিচারের জন্য তাঁর শুনানি হয়। তুরস্কে বর্তমানে আটক ২৩ জন নির্বাচিত মেয়রের মধ্যে তিনি একজন, যাঁদের বিরুদ্ধে নিষিদ্ধ কুর্দিস্তান ওয়ার্কার্স পার্টির সাথে সংযোগের অভিযোগ রয়েছে। রাষ্ট্রের পক্ষ থেকে অভিযোগ করা হয় যে মিজরাক্লি পিকেকে সদস্যদের অন্ত্যেষ্টিক্রিয়ায় অংশ নিয়েছিলেন। হিউম্যান রাইটস ওয়াচ জানায় যে "তাঁর বিরুদ্ধে অভিযোগের যে প্রমাণ দেওয়া হয়েছে তা এই অভিযোগকে সমর্থন করে না যে তিনি সন্ত্রাসবাদের সাথে জড়িত ছিলেন বা অপরাধ করেছিলেন।" একটি সন্ত্রাসী সংগঠনের সদস্যপদ গ্রহণের অপরাধে, ২০২০ সালের ৯ই মার্চ তারিখে তাঁকে ৯ বছর ৪ মাসের কারাদণ্ড দেওয়া হয়।

 আটকের শর্ত 
প্রাথমিকভাবে তাঁর নিজ শহর মধ্য আনাতোলিয়ায় দিয়ারবাকিরের একটি কারাগারে আটক রাখার পর, তাঁকে দক্ষিণ-পূর্ব আনাতোলিয়ার কায়সেরি কারাগারে স্থানান্তরিত করা হয়। তিনি  এইচডিপির বেশ কয়েকজন নির্বাচিত মেয়রদের মধ্যে একজন যাঁরা বর্তমানে তুরস্কে আটক রয়েছেন। ২০২২ সালের ফেব্রুয়ারিতে তাঁর নিজের অনুরোধে, তাঁকে এর্ডিনের এফ-টাইপ কারাগারে স্থানান্তরিত করা হয়। এই কারাগারে সেলাহাত্তিন ডেমিরতাসও বন্দী অবস্থায় ছিলেন। 

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:কুর্দি রাজনীতিবিদ
বিষয়শ্রেণী:১৯৬৩-এ জন্ম
বিষয়শ্রেণী:জনতা গণতান্ত্রিক দলের (তুরস্ক) রাজনীতিবিদ
বিষয়শ্রেণী:তুরস্কের মেয়র